Só verstaan jy Wagter beterFoto ter illustrasie. (Foto:Marliese Streefland/Unsplash) Het jy al ooit gewonder waarom Wagter sommer so skielik begin rondhardloop, aan ander honde se agterstewe ruik of hul sterte jaag asof dit in ’n speelding verander het? Vierpotige vriende, stertswaaiende rabbedoes en bedorwe brakkies – met honde deel mense graag hul huise en harte. Hul gedrag, gewoon en ongewoon, kan mens egter dikwels laat kopkrap. Honde gaan dikwels aan’t hardloop wanneer hulle opgewonde is en van hul energie ontslae wil raak. Michelle Moll, hondegedragskenner en eienaar van Animal Handling Support Systems, meen dat dit egter doodnormaal is vir jou hondekind om soms die huis en tuin plat te hardloop. “Zoomies moet maar liefs buite gedoen word en eienaars moet eerder nie in die pad van die wilde gehardlopery staan nie.” Of jy nou in ’n hondepark gaan stap of by vriende met honde gaan kuier, die kanse is groot dat die honde mekaar behoorlik gaan leer ken. “’n Hond het omtrent 220 miljoen reukreseptore. ’n Mens het maar 5 miljoen,” verduidelik Michelle. “Elke dier het ’n ander en unieke reuk. Deur aan mekaar te ruik, pluis hulle mekaar se sosiale status uit.” Deur hul sterk reuksintuig kan honde onder meer die geslag, ouderdom en gesondheidstatus van hul nuwe vriend bepaal. Dit is waarom Wagter en Wouter weet wanneer daar soms ’n ekstra bederfhappie in hul doodgewone kosbakkies vir hulle wag! ’n Bal is ’n wonderlike ding, veral wanneer dit by jou hondekinders kom. Om met jou hond bal te speel, is ’n lekker, stimulerende manier om hom of haar besig te hou. Werkende honde raak veral geheg aan hul tennisballe. “Hulle raak makliker obsessief met hul balle, maar dit is nie altyd gesond vir honde om te obsessief te raak nie. Eienaars moet aan verskillende speletjies dink wat hulle met hul honde kan speel om dit te verhoed.” “Soms is ’n hond net besig om pret te hê en hul eie lywe te ontdek, veral wanneer hulle nog jonk is, maar hulle kan ook verveeld wees met ’n gebrek aan fisieke en verstandelike stimulasie. Dit is wanneer ’n stert ’n speelding word,” sê Michelle. Wanneer jou hond vir lang tye aaneen besig is met sy of haar stert, hetsy ’n gebytery of gejagery, is die gedrag nie gesond nie. Professionele hulp kan ingeroep word wanneer die hond homself begin stukkend byt weens hierdie obsessiewe gedrag. Dit mag dalk tyd wees om meer tyd saam met jou hondekind deur te bring en meer stimulerende aktiwiteite te doen wanneer dié gedrag begin kop uitsteek.